  Виталий Пронин Шаерысьтымы одӥгез арлыдоез библиотека Дэри черкогуртысь луэ. Со кылдӥз 1897-тӥ арын.Туннэ нуналлы Дэри ёрос библиотекаын 20 мурт тырше, солэн бурд улаз пыро на районысь вань муниципал кылдытэтъёсысь лыдӟиськонниос. Библиотекарьёслэн ужзы сокем уг адӟиськы ке но, ӵошен кариськыса, соос бадӟым гурезез но берыктыны быгато. Соин ик ёрос библиотекае пичиез но, бадӟымез но кыстӥське. Ваньзы соос асьсэлы кельшымон книгаос шедьто. Лыдӟиськем сяна, мылкыд карисьёс пӧртэм удысъёсъя тодон-валанъёссэс будэто, шаертодонъя я инкуазь узырлыкез утёнъя кружокъёсы ветло.- Интыын пукыса тыршеммылэн пайдаез уз шӧдӥськы, вылаз ик, книгаен тодматскыны мылкыд карисьёслэн лыдзы арысь аре кулэсме, - шуэ Дэри ёрос библиотекаен кивалтӥсьлэн воштӥсез Вера Глушкова. - Озьы ке но азямы пуктэм ужпуммес арлы быдэ быдэстӥськомы. Ёросъя учконо ке, ар куспын черкогуртысь но гуртъёсысь библиотекаосы пырасьёслэн лыдзы 25 сюрс котырын возиське. Со туж бадӟым лыдпус.Книга-газетъёсын тодматэм сяна, библиотекаын ужасьёс пӧртэм конкурсъёс, ӵошатсконъёс ортчытъяло, тужгес лыдӟиськись семьяосты, нылпиосты шараяло.  Книгаослэн пыдъёссы ӧвӧл ке но, Дэри ёросысь библиотекаын соос ветлыны быгато. Колхозын тужгес кысык вакытъёсы ужась коллективъёс доры потало, выль изданиосын тодмато. Куд-ог дыръя лыдӟиськыны яратӥсьёслы дорысьтызы детективъёссэс но уг жаляло.Кылем арын Дэри черкогуртысь библиотекаын ужасьёс улонэ пыӵатӥзы «Библиоресторан» проектсэс. Нош туэ, ёрослэн 70 ар тырмонэзлы сћзьыса, ужаны кутскиз «Библиомарафон» проектсы. Озьы соос тросгес егитъёсты лыдӟиськон залъёсы кыскыны быгатӥзы.Со сяна, пӧртэм адӟытонъёс радъяло. Шумпото: доразы пырасьёс, пе, куд-ог дыръя компьютерзы сярысь но огдырлы вунэто. Вера Геннадьевна та удысын 30 арлэсь тросгес тырше ини, улонлэсь куронъёссэ ӟеч вала. Библиотекаязы компьютер пуктэмын, мылкыд карисьёс Интернет пыр эшъёсынызы кусыпъёссэс юнмато, кулэ дыръяз вылӥ кивалтӥсьёслы гожтэт ысто. Нош правоосты утёнъя ёзын ужасьёс визь-кенеш сёто калыклы секыт ужпумъёссэс сэрттыны-пертчыны.Черкогуртысь библиотекарьёс оско тодмо гожъяськисьлэн Фелиция Жанлислэн кылъёсызлы. Со шуэм: лыдӟиськись мурт кужмо. Книгаез яратӥсь адями котьку кивалтоз телевизорез учкыны яратӥсь муртэн.Валентина Емельянова.  